Хуабжьу шэрыуэхэр
Налшык щекIуэкIащ Къэбэрдей-Балъкъэрым шабзэкIэ нэщанэ еуэным пашэныгъэ къыщыхьынымкIэ зэхьэзэхуэрэ чемпионат зэIухарэ. Зэпеуэм и къызэгъэпэщакIуэщ КъБР-м СпортымкIэ и министерствэр, ШабзэкIэ нэщанэ еуэнымкIэ и федерацэр, Сабий-ныбжьыщIэ спорт-адаптивнэ школыр. Абы кърихьэлIащ Ипщэ, Кавказ Ищхъэрэ федеральнэ щIыналъэхэм я спортсмен нэхъ лъэщхэр, зи узыншагъэм сэкъат иIэхэри яхэту.
Зэхьэзэхуэр къызэIуихащ КъБР-м спортымкIэ и министрым и къуэдзэ Анаев Аслъэн.
Шабзэ къызэрыгуэкIкIэ нэщанэ еуэнымкIэ бзылъхугъэхэм я зэпеуэм щытекIуащ КъБР-м щыщ АбытIэ Маликэ. ЕтIуанэ хъуари ди лъахэгъущ — Къамбий ФатIимэщ. А лIэужьыгъуэмкIэ цIыхухъухэм я деж пашэныгъэр щиубыдащ Дагъыстэным къикIа Магомедов Магомед. Дыжьыныр къихьащ ди республикэм щыщ ДыщэкI Азнаур.
Гуп зэпеуэм цIыхухъухэм я деж текIуэныгъэ щызыIэрагъэхьащ КъБР-м и гупым (ДыщэкI Азнаур, Евдокимов Виктор, Абазэ Къантемыр). ЕтIуанэ увыпIэр къахьащ Дагъыстэным къикIахэм. Ставрополь крайм щыщхэр ещанэщ. Бзылъхугъэхэм я гуп зэпеуэми пашэ щыхъуащ ди республикэм и спортсменхэр (АбытIэ Маликэ, Къамбий ФатIимэ, Мэремкъул Дианэ). Дыжьынри КъБР-м щыщ гуп етIуанэм Iэрыхьащ. Ставрополь къикIахэр ещанэ хъуащ.
Микс зэпеуэм (бзылъхугъи цIыхухъуи зыхэтым) текIуэныгъэ къыщахьащ Дагъыстэным щыщхэм. ЕтIуа-нэ увыпIэр КъБР-м и командэм иубыдащ. Ещанэри ди республикэм и етIуанэ гупым Iэрыхьащ.
НыбжьыщIэхэм я зэпеуэм текIуэныгъэ къыщихьащ спорт-адаптивнэ школым и гъэсэн Вэрокъуэ Надеждэ. И узыншагъэм сэкъат иIэ пэтми, абы и шабзэшэр метр 12-м нигъэсащ. ЕтIуанэ хъуащ Осетие Ищхъэрэ — Аланием къикIа Захаренкэ Ольгэ. Ещанэ увыпIэр зэхьэзэхуэм и спортсмен нэхъыщIэ дыдэ Кулюшинэ Янэ Iэрыхьащ.
Уэркъ Жыраслъэн.
